2007 - Kaisan neuleblogi
Jouluyllärivaihtoparini oli Heidi. Sain häneltä kauniin essun ja kaksi muumipyyhettä. Kaikki ovat jo olleet käytössä, eli lahjat tulivat tarpeeseen.
Tässä essu,
ja tässä pyyhkeet.
Lähettänyt Kaisa klo 17.43 Ei kommentteja:
Joulu on taas juhlittu ja lahjat availtu. Ajattelin esitellä joitakin käsitöihin liittyviä joululahjoja joita pukki toi tänä vuonna.
JYV paketin esittelen myöhemmin, koska en saa otettua siitä yksinään kuvaa ja luottokuvaaja lähti töihin. Kiitos Heidi paketista, pidin siitä todella paljon!
Äiti oli tehnyt minulle ja miehelle lahjaksi ihanat huopatossut.
Lisäksi pukki toi mukavan käsityölehden jossa oli paljon yksinkertaisia ja nopeita neuleita sekä Pieni lankakauppa -kirjan. Luin kirjan puoleenväliin junamatkalla Pohjanmaalta takaisin kotiin, eli kyseessä on tosi kevyt, helppo ja nopea kirja. Tuommoinen viihdekirjallisuus sopii hyvin joululomalle.
Mieheltä sain söpön itse askarrellun Totorolla koristellun illallislahjakortin joka oikeuttaa romanttiseen ravintolaillalliseen. Miehen vanhemmilta sain taideseppä Antti Niemisen takoman kaulakorun.
Mikä parasta, minun tarvitsee mennä takaisin töihin vasta 2.1.2008! Siis vielä kuusi kokonaista päivää ihanaa vapautta. Mitä nyt yksi diplomityö pitäisi kirjoittaa valmiiksi...
Lähettänyt Kaisa klo 10.49 3 kommenttia:
Clasulta ostamastani koruaskartelusetistä kuoriutui kovan värkkäämisen ja kipeytyneiden niskojen jälkeen tällainen setti.
Kyseessä on siis kolmikerroksinen kuminauharannekoru ja solmittava kaulakoru. Pidän kovasti korujen väristä ja mallista. Nuo pääsevät käyttöön ensi viikonloppuna orkesterin joulukonserteissa, koska väri sopii hyvin iltapukuni kanssa.
Lähettänyt Kaisa klo 12.08 4 kommenttia:
Siskolla oli perjantaina tuparit ja neuloin hänelle lemmikin lahjaksi. Kissan rotu on Kate the Cat ja nimekseen se ilmoitti Torsti.
Lähettänyt Kaisa klo 17.21 3 kommenttia:
Siippa valitti alkuviikosta että aikaisemmin syksyllä tekemäni pipo on liian kylmä. Eihän siinä muu auttanut kuin neuloa uusi. Malli on Typyn Jaques Costeau ja lankana ruskea 7 veljestä. Tein pipon 3 mm sukkapuikoilla ja 100 silmukalla että siitä tulisi varmasti tiivis ja lämmin. Lopputuloksesta tuli hieman pitkähkö...
Heh, no ei sentään.. Oikeasti pipo näyttää tältä
Lähettänyt Kaisa klo 20.17 5 kommenttia:
Kävin äsken viemässä palkinnot postiin ja samalla kävin hakemassa Book depositorystä tilaamani kirjat. Palkinnot tunnistaa varmasti minulta tulleiksi parhaiten siitä, että ne on paketoitu ilmastointiteipillä. Tosi-insinöörin merkki...
Tilasin kirjat Englannista perjantaina ja jo tänään posteljooni oli yrittänyt änkeä niitä meidän pienestä postiluukusta sisään. Hämmästyttävän nopeaa ja helppoa. Voin suositella Book depositoryä kaikille lämpimästi. Tilaamani kirjat ovat Stefanie Japelin Fitted Knits ja Nancy Bushin Knitting on the Road. Ensi silmäyksellä nuo molemmat kirjat vaikuttavat hyviltä ja ohjeet kokeilemisen arvoisilta.
Lähettänyt Kaisa klo 18.33 2 kommenttia:
Koska kävijämittari lähestyy uhkaavasti täyttä tonnia, on aika aloittaa blogiarvonta! Luvassa on kaksi loistavaa palkintoa.
Ensimmäinen palkinto menee sille onnekkaalle, joka bongaa kävijämittarissa ensimmäisenä tuon maagisen luvun 1000 tai jonkin sitä seuraavista luvuista ja laittaa aiheesta kommentin.
Toinen palkinto arvotaan kaikkien ennen tämän viikon sunnuntaita (18.11.) kommentin jättäneiden kesken.
Lähettänyt Kaisa klo 20.16 12 kommenttia:
Tässä joululahjojen teon ohessa on taas valmistunut, ylläri ylläri, PIPO!
Ohje: Lauran imitaatio BB Tiinan piposta (Kuka BB Tiina??)
Pipo on ihana! Lämmin, pehmeä ja sopivan pirteän värinen pimeään syystalveen. Malli oli kiva neuloa kunhan ensin tajusi miten niitä silmukoita pitää kiepsautella. Pitää vielä neuloa huivi ja lapaset jotka sopivat tähän pipoon sitten kun ehtii. Oranssit Floricat ja loput Ainot pääsevät tähän käyttöön.
Lähettänyt Kaisa klo 20.03 5 kommenttia:
Istun töissä ikkunan vieressä. Ikkunasta vetää sen verran että kylmempinä päivinä on ranteita ja käsiä palellut. Ratkaisin tämän ongelman tekemällä sukista jääneestä Fabelista kämmekkäät.
Lanka: Fabel, 2,5mm Addeilla neulottuna
Ohje: Ullan Rinsessa-kämmekkäät
Muokkasin ohjetta sen verran että tein ranteeseen ja sormiosaan vain neljä mallikertaa ja päättelin peukalon jo kiilan jälkeen. Näin kämmekkäistä ei tullut liian kuumat eivätkä ne häiritse tietokoneen näpyttelyä.
Kämmekkäitä oli mukava neuloa ja mielestäni niistä tuli ihan kivan näköiset. Ne ovat olleet jo kovassa käytössä.
Löysin Hennan blogista tämmöisen, eli kaikki mukaan (jos tätä nyt kukaan edes lukee...)!
Ensimmäiset viisi ihmistä, jotka ilmoittautuvat kommentoimalla tähän viestiin saavat minulta jotain pientä. Jotain kivaa, mitä odottaa tulevaksi postissa.
Juttuun on tietysti pieni koira haudattuna: jos ilmoittaudut, täytyy sinunkin laittaa tämä blogiisi ja antaa hyvän kiertää!
Jättäkää kommenttiin myös sähköpostiosoite, niin voin ottaa yhteyttä.
Illalla tai viimeistään huomenna yritän ehtiä kuvaamaan ja postaamaan uusimmat saavutukseni käsitöiden saralla.
Lähettänyt Kaisa klo 13.07 1 kommentti:
Ohje: Stich'n bitch, Neulojan käsikirja s.202.
Gorilla-paita on saanut perhepiirissä jo aivan legendaarisen maineen. Oli melko traumaattinen hetki kun olin rakkaani kanssa kylässä vanhempieni luona ja siellä sain pääteltyä paidan valmiiksi. Laitoin sen päälleni ja kaikki repesivät nauramaan. Sen jälkeen isäni halusi kokeilla paitaa ja leikki gorillaa.
Jos totta puhutaan, paita on aika kamala: kutittava, hiostava, tukalan kuuma ja kaiken lisäksi malli korostaa minun jo muutenkin ylikehittyneitä hartioitani. Luultavasti ei tule kovaan käyttöön, mutta toisaalta ensimmäinen itse tehty "villa"paita on aina se ensimmäinen. :)
Ohje: Stich'n bitch, Virkkaajan käsikirja s.174.
Topista tuli tosi hauska, mutta liian avonainen julkikäyttöön. Topin selkäpuoli on kiinni hakasilla vain 10 cm yläreunasta ja muuten selkä on avoin. Jos joskus saisin kutsun uima-allasbileisiin jossa dresscodena olisi bikinit niin tuo voisi olla sopiva. Nuo ihanat kullanväriset "silkki"nauhat löytyivät Anttilan verho-osastolta. Toivottavasti löydän joskus jonkun topin jota voisi pitää tuon alla ilman että näyttää ihan tyhmältä, niin toppi voi päätyä käyttöönkin.
Lähettänyt Kaisa klo 17.11 2 kommenttia:
Ohje: Stich'n bitch, Virkkaajan käsikirja s.136.
Alun perin tein pipon rakkaalleni, mutta se ei sitten kelvannut, koska pylväs-pinta näytti kuulemma liian pitsimäiseltä. Muuten pipo on oikein onnistunut. Pipon loppukäyttäjä on vielä hakusessa, mutta eiköhän se jollekin kelpaa.
Ohje: Novita, syksy 2007. Ohjeessa olleen tupsun jätin pois.
Olen aina ollut salaisesti rakastunut paksuihin ja värikkäisiin lankoihin. Kun näin Jengaa Prismassa tarjouksessa, en voinut vastustaa kiusausta ja ostin pari kerää. Piposta tuli aivan täydellinen myssykkä: lämmin, sopivan löysä ja peittää korvat. En ole vielä pitänyt ulkona, mutta päätyy varmasti ensi talvena käyttöön. Tätä lankaa on vielä puolitoista kerää varastossa ja luulen että se haluaa tulla isona huiviksi.
Lähettänyt Kaisa klo 16.55 Ei kommentteja:
Ohje: Omasta päästä. Kuviossa sovellettu Ullan Fifi-kuviota.
Olin joka paikasta lukenut miten helppo ja mukava tuo Fifi on ja päätin yrittää itsekin. Koska kokonainen kuviohuivi tuntui liian suurelta haasteelta, päätin aloittaa helpommasta vaatekappaleesta. Pakko kyllä sanoa, että järki meinasi lähteä. Purin ja purin ja aina meni väärin. Tuossa lopullisessakin versiossa on joitakin virheitä, mutta ne eivät näy jos ei mene katsomaan liian läheltä. Pipon kavennuksetkaan eivät menneet ihan putkeen ja siksi pipo ei oikein istu päähän.
Lähettänyt Kaisa klo 16.46 Ei kommentteja:
Ohje: Novita, syksy 2007 soveltaen
Sormikkaat odottavat vielä jonkinlaista kirjontaa kämmenselän kohdalle. En ole vielä keksinyt, mitä se voisi olla, mutta ehkä inspiraatio vielä jonakin päivänä iskee. Muuten sormikkaat ovat ihan jees. Niiden toimintaa ei ole vielä testattu ulko-olosuhteissa, eli voi olla että päätyvät jollekin toiselle käyttäjälle.
Lähettänyt Kaisa klo 16.41 4 kommenttia:
Ohje: Berroco
Tossut ovat periaatteessa ihan kivat, mutta liian isot. Tuo raitalanka tekee tossuista aika oudon näköiset. Luultavasti tossut päätyvät lahjaksi jollekin isojalkaiselle ystävälle tai sitten ne hylätään kaapin perälle.
Lähettänyt Kaisa klo 16.38 Ei kommentteja:
Ajattelin esitellä seuraavaksi joitakin viimeisen vuoden aikana tekemiäni töitä.
Lanka: Novita Isoveli ja Kid Mohair kaksinkertaisena, pohjassa pelkkä Isoveli.
Ohje: Stich'n bitch, Virkkaajan käsikirja s.250.
Puputossut olivat ensimmäinen suurempi virkkaustyöni. Onneksi ohje oli niin yksinkertainen, että pienellä soveltamisella sekä yrityksen ja erehdyksen avulla lopputuloksesta tuli syötävän söpö. Tossut ovat olleet kovassa käytössä vaikka ovatkin aika kuumat ja karvoittavat ympäristöään.
Lähettänyt Kaisa klo 16.34 Ei kommentteja:
Tervehdys teille kaikille uusille lukijoilleni!
Olen jo jonkin aikaa lueskellut muiden kirjoittamia neuleblogeja. Kun noita omiakin töitä on ruvennut kertymään nurkkiin niin tuli aivan vastustamaton tarve saada esitellä niitä muillekin. Aivan ensimmäisenä aion kuvata vanhat työni ja tehdä niistä jonkinlaisen kuva-arkiston jossa voitte käydä niitä katselemassa (tai kauhistelemassa).
Tällä hetkellä työn alla ovat villasukat tummasta Drops Fabel langasta jota onnistuin haalimaan pari kerää Menitasta. Ensimmäinen sukka on jo valmis ja toinen odottaa jo puikoilla valmistumistaan.
Lanka: Drops Fabel, 75 % villaa, 25 % polyamidia
Ohje: Drops ilmaisista ohjeista
Sukat ovat menossa joululahjaksi rakaani pikkusiskolle, jolla on todella pieni jalka vaikka aikuinen onkin. En ole koskaan tehnyt villasukkia (tai yleensäkään mitään) näin ohuesta langasta, mikä aiheutti lievää turhautumista etenkin jalkaterän neulomisen aikana. Onko kenelläkään ideaa, miten nuo sukat saisi saman näköisiksi? Tuosta langasta on vaikeaa erottaa mitään selkeää kuviota, mikä auttaisi kohdistamisessa. Toisaalta, voi olla kiva yksityiskohta jos sukat ovat keskenään erilaiset.